MASKYNBAL
Dycki tak jes, że w karnawale,
sie łodbywajóm maskynbale.
Wciepujesz na sia lónt bele jaki,
maska na gymba, dlo niepoznaki,
wywijosz cołko noc „inkognito”
i jedyn ło drugim niy wiy – fto to?
Łebónie w szkółce urzóndzajóm bale,
Starsi na „studniówki” zamawiajóm sale,
tóż i my modym pozowiściyli
i pyndzjónistóm bal urzóndziyli!
We fojerwerze znodli my sztela
-a że we Zwiónzku jest nos niywiela-
tóż kómbatantów my dokuplowali,
coby za pusto niy bóło na sali.
Prezes Kapucha, łod ZBOWID-owców,
przikludziół samych starych wdowców.
Połoblykani w mundury wojskowe,
na gymbach mieli maski gazowe.
A sóm Kapucha, z nosym czerwónym,
bół za boczónia przebleczóny.
Holcbajn łodepnół, postawiół przi ścianie
i uwieszóny na swojij Anie,
próbowoł stoć na jednyj nodze,
choć czynścij leżoł na podłodze.
Zaś Ana, to jes prezesa baba,
co sie przeblókła bóła za żaba.
ze swojóm gymbóm, łod ucha do ucha,
gynał wyglóndała jak ropucha!
Nasze prezesy gorsze niy były
i tyż we gadzina sie wcielyły.
Jedyn w barana, drugi w królika,
choby dziepiyro wyleźli z chlywika!
Józik Łociypa- nasz prezes zarzóndu
-pewnikym skuli swojego wyglóndu-
(zajynczóm wargon naznaczóny)
bół za królika przebleczóny.
Zaś Łociypino, baba Józika,
we szatach różowych, bez lajbika,
na gymbie świńsko maska miała
i świńka Peggy łodgrywała!
Drugi z prezesów, Keta Wicynty,
co skuli boksu mioł nos ształchniynty
i bezto maski niy potrzebowoł
- w kożuchu na łopa barana udowo!
Zaś jego ślubno, gorolka Agata,
we biołych, sztrikowanych szatach,
bjydno łowieczka udowała,
siedziała pod stołym i beczała!
Na cołki sali jo bół jedziny,
kery wyłómoł sie z tyj „gadziny”.
Skiż moji fresy- tak mi sie zdało
-za dźiobła by mi pasowało!
Tóż żech sie przeblók za piekelnika,
zaś za janioła - moja Marika.
Bal, wedle wszyjskich, bół udany.
Jedziny Kapucha, połobijany,
mioł na tyn tymat inksze zdanie.
Dyć sie przekónać doł swoji Anie
i nóm łobiecoł - jak doczekómy -
-na bezrok juzaś sie spotkómy.
Autor:B.Śmigała
afr_Latn szl_Latn deu_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn ces_Latn pol_Latn swh_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn run_Latn szl_Latn szl_Latn pol_Latn szl_Latn szl_Latn